KTB ควง TMB วิ่งแรง รับข่าว “รมว.คลัง”ไฟเขียวดีลควบรวมกิจการ ขึ้นแท่นเบอร์หนึ่งแบงก์ไทย
KTB ควง TMB วิ่งแรง รับ "รมว.คลัง" ไฟเขียวดีลควบรวมกิจการ ขึ้นแท่นเบอร์หนึ่งแบงก์ไทย
19 ก.ย. 2561

ผู้สื่อข่าวรายงานว่า ณ เวลา 10.04 น. ราคาหุ้น ธนาคารกรุงไทย จำกัด (มหาชน) หรือ KTB อยู่ที่ 20.30 บาท บวก 0.10 บาท หรือ 0.50% สูงสุดที่ 20.40 บาท ต่ำสุดที่ 20.30 บาท ด้วยมูลค่าซื้อขาย 173.68 ล้านบาท
ส่วน ราคาหุ้น ธนาคารทหารไทย จำกัด (มหาชน) หรือ TMB อยู่ที่ 2.46 บาท บวก 0.18 บาท หรือ 7.89% สูงสุดที่ 2.50 บาท ต่ำสุดที่ 2.40 บาท ด้วยมูลค่าซื้อขาย 1.4 พันล้านบาท
สำหรับปัจจัยที่ส่งผลให้ราคาหุ้น KTB และ TMB ปรับตัวขึ้น คาดว่าเป็นผลมาจากกระแสข่าวการควบรวบกิจการของทั้ง 2 ธนาคาร
ทั้งนี้ บล.เคทีบี (ประเทสไทย) ระบุในบทวิเคราะห์ฯประเมินข่าวที่ออกมาว่า กระทรวงการคลัง ไฟเขียว ธนาคารกรุงไทย (KTB) ควบกับธนาคารทหารไทย (TMB) สั่งให้ได้ข้อสรุปภายใน 1-2 เดือนนี้ ดันเป็นแบงก์พาณิชย์ใหญ่สุด สินทรัพย์ 3.65 ล้านล้านบาท แซงหน้า BBL ด้านที่ปรึกษาการเงินคาดใช้วิธีแลกหุ้น (Share Swap) พร้อมย้ำมูลค่าหุ้น TMB ต้องไม่ต่ำกว่าต้นทุนคลังที่ 3.86 บาท
โดยฝ่ายวิจัยมีมุมมองเป็นกลางต่อประเด็นข่าวดังกล่าว เพราะยังไม่มีความชัดเจนกับดีลดังกล่าว แต่หากการควบรวม KTB และ TMB เกิดขึ้นจริง มองว่าจะเกิดผลดีในระยะยาวจากการเกิด synergy ในการขยายพอร์ตสินเชื่อได้ดี เพราะทั้งสองธนาคารมีกลุ่มลูกค้าที่ค่อนข้างแตกต่างกัน และสามารถลดค่าใช้จ่ายที่ซ้ำซ้อนลงได้
ทั้งนี้ ข่าวดังกล่าวเคยออกมาแล้วช่วงกลางเดือน เม.ย.61 โดย TMB มีการปรับตัวขึ้นก่อนมีข่าว +10% ส่วน KTB +5% แต่หลังจากนั้นราคาหุ้นปรับลงมา เพราะนักลงทุนคิดว่าไม่น่าจะเกิดขึ้นได้จริง
อย่างไรก็ดี เบื้องต้นวันนี้คาดว่าราคาหุ้นของ KTB และ TMB จะตอบรับเชิงบวกต่อประเด็นข่าวดังกล่าว เพราะข่าวรอบนี้มีการระบุช่วงระยะเวลาที่ชัดเจน โดยจะได้ข้อสรุปภายใน 1-2 เดือน ซึ่งเชื่อว่า ราคาหุ้นของ TMB จะปรับตัวเพิ่มขึ้นเยอะกว่าเพราะต้นทุนกระทรวงการคลังอยู่สูงถึง 3.86 บาท ซึ่งกระทรวงคลังห้ามขายขาดทุน
อย่างไรก็ตาม ในแง่ของพื้นฐานยังคงแนะนำ “ถือ” ทั้ง KTB และ TMB ราคาเป้าหมายที่ 19.30 บาท และ 2.40 บาท ตามลำดับ